重入昭亭賦二十韻
作者：張孝祥
朝代：宋

paragraphs: 我本山中人，對山輒忻然。
蹉跎落世網，欲去常拘牽。
蒼鷹著珠韝，側腦思高騫。
青絲絡奔驥，擺脫意乃便。
抑鬰不自聊，沉冥向誰宣。
長懷昭亭山，積翠摩青天。
下有千柱宮，突兀數百年。
往者雪中游，羣峯玉回旋。
飛閣出木末，下睨春無邊。
堂中二老人，龍象開法筵。
炯炯月在空，浩浩海納川。
應庵默無言，妙處心已傳。
如庵說千偈，微辭諦真詮。
靜極炷爐熏，對床且安眠。
更欲捐冠簪，一簞寄三椽。
此志竟不遂，緇塵亂歸韉。
今朝復何朝，却望山中煙。
縹緲見樓觀，鍾梵聲清圓。
我携九節筇，飛步雲蘿巔。